සිය 93 වැනි ජන්ම දිනය සපුරන මහා සිනමාවේදී ආචාර්ය ලෙස්ටර් ජේම්ස් පීරිස් මහතාගේ නිවසට ඊයේ (5) උදෑසන ගිය ජනාධිපති මහින්ද රාජපක්ෂ මහතා සකල ශ්‍රී ලාංකිකයන් වෙනුවෙන් ඔහුට දීර්ඝායුෂ ප්‍රාර්ථනා කළේ ය.කලා මණ්ඩලය විසින් ලෙස්ටර් ජේම්ස් පීරිස් මහතා වෙනුවෙන් මේ අවස්ථාවේ උපන් දින උත්සවයක් සංවිධානය කර තිබිණි.ලෙස්ටර් ජේම්ස් පීරිස් මහතාට උපන් දින සිහිවටනයක් පිරි නැමූ ජනාධිපතිතුමා ඒ මහතාට හා සුමිත්‍රා පීරිස් මහත්මියට රුපියල් ලක්ෂ 25ක සෞඛ්‍ය රක්ෂණ සහතිකයක් ද ප්‍රදානය කළේ ය. 1919 අප්‍රේල් මස 05 වැනිදා දෙහිවල දී උපත ලද මෙම ලෝක පූජිත සිනමාකරු සිය වෘත්තීය ජීවිතය ආරම්භ කරනු ලැබුවේ මාධ්‍යවේදියකු වශයෙනි.1956 දී රේඛාව ඔස්සේ දේශීය සිනමාවට ප්‍රවිෂ්ට වූ පීරිස් මහතා මෙරට සිනමා වංශ කතාව නව මගකට යොමු කළ අතර එතුමා සිංහල සිනමාව වෙනුවෙන් සංදේශය, ගම්පෙරලිය, දෙලොවක් අතර, නිධානය , ගොළු හදවත, බැද්දේගම,කලියුගය , යුගාන්තය, වෑකන්ද වලව්ව ඇතුළු චිත්‍රපටි 18ක් අධ්‍යක්ෂණය කළේ ය.මෙම උපන් දින උත්සවයේ දී අදහස් පළ කළ කලා මණ්ඩලයේ සභාපති මහාචාර්ය කාලෝ ෆොන්සේකා මහතා ලෙස්ටර් ජේම්ස් පීරිස් මහතාට උපන්දින සුබ පැතුම් එක් කරමින් කියා සිටියේ කලාව වෙනුවෙන් වැඩ කරන කලාවට හිතැති ජනාධිපතිවරයෙක් අප සතුවීම වාසනාවක් වන බව ය.මෙම අවස්ථාවට අමාත්‍යවරුන් වන ටී.බී. ඒකනායක, ලක්ෂ්මන් යාපා අබේවර්ධන, දිනේෂ් ගුණවර්ධන යන මහත්වරුන්ද පා.ම. මාලනී ෆොන්සේකා මහත්මිය, ජනමාධ්‍ය අමාත්‍යාංශයේ ලේකම් ඩබ්.බී.ගනේගල මහතා, සුමිත්‍රා පීරිස් මහත්මිය ඇතුළු පිරිසක් එක්ව සිටියහ..